40 साल के मिश्रा ने लगाई डाइव, भुवनेश्वर का कैच ऑफ द मैच; देखें मोमेंट्स
IPL 2023 SRH vs LSG Moments: Aiden Markram Amit Mishra, मैच में हैदराबाद से IPL में अपना कैप्टेंसी डेब्यू कर रहे ऐडन मार्करम गोल्डन डक पर बोल्ड हो गए। 40 साल के अमित मिश्रा ने डाइविंग कैच पकड़ा। फजलहक फारूकी की बॉल स्टंप्स से लगी, लेकिन गिल्लियां नहीं गिरीं।
इंडियन प्रीमियर लीग (IPL) में लखनऊ सुपरजायंट्स ने सनराइजर्स हैदराबाद को 5 विकेट से हरा दिया। इस जीत के साथ ही टीम पॉइंट्स टेबल में पहले नंबर पर पहुंच गई है। लखनऊ की पिच पर स्पिनर्स, क्रुणाल पंड्या और केएल राहुल टीम की जीत के हीरो रहे।
मैच में हैदराबाद से IPL में अपना कैप्टेंसी डेब्यू कर रहे ऐडन मार्करम गोल्डन डक पर बोल्ड हो गए। 40 साल के अमित मिश्रा ने डाइविंग कैच पकड़ा। फजलहक फारूकी की बॉल स्टंप्स से लगी, लेकिन गिल्लियां नहीं गिरीं। मैच के ऐसे ही टॉप मोमेंट्स इस खबर में हम जानेंगे। मैच रिपोर्ट पढ़ने के लिए यहां क्लिक करें...
1. कैप्टंसी डेब्यू में मार्करम का गोल्डन डक
सनराइजर्स के कप्तान ऐडन मार्करम साउथ अफ्रीका में टी-20 और वनडे सीरीज खेलने के बाद इस सीजन में पहली बार अपनी टीम से जुड़े। वह SRH के लिए पहली ही बार कप्तानी कर रहे थे, लेकिन डेब्यू मैच की पहली ही गेंद पर वह बोल्ड हो गए।
पहली पारी में 8वें ओवर की आखिरी बॉल क्रुणाल पंड्या ने तेज यॉर्कर फेंकी। मार्करम इसे समझ नहीं सके और गेंद मिस कर गए। यह पंड्या का मैच में तीसरा विकेट था, उन्होंने इस बॉल से पहले अनमोलप्रीत सिंह को LBW किया था। इससे पहले उन्होंने पावरप्ले में मयंक अग्रवाल का विकेट भी लिया था।
इम्पैक्ट: मार्करम के विकेट के बाद SRH का स्कोर 50/3 हो गया। टीम के बाकी बैटर इस विकेट के बाद खुल कर नहीं खेल सके और 20 ओवर में 121 रन ही बना सके।
2. 40 साल के अमित मिश्रा ने लिया डाइविंग कैच
लखनऊ सुपरजायंट्स ने 40 साल के अमित मिश्रा को आज मौका दिया। यह मिश्रा का IPL में 16वां सीजन है, उन्होंने सीजन के पहले ही मैच को यादगार बनाया और 18वें ओवर में शॉर्ट थर्ड मैन पर डाइव मारकर बेहतरीन कैच कर लिया। उन्होंने SRH के राहुल त्रिपाठी का कैच लिया, जो यश ठाकुर की बॉल पर अपर कट खेल रहे थे।
मिश्रा ने पहली पारी के 19वें ओवर में 2 विकेट भी लिए। इन विकेट के साथ IPL में उनके 168 विकेट पूरे हो गए हैं।
इम्पैक्ट: राहुल त्रिपाठी 18वें ओवर में 34 रन बनाकर ही आउट हो गए। अगर वे 20वें ओवर तक टिके रहते तो टीम का स्कोर 135 के पार हो सकता था।
3. स्टंप से लगी बॉल, गिल्लियां नहीं गिरीं
दूसरी पारी के तीसरे ओवर में SRH के फजलहक फारूकी ने LSG के काइल मेयर्स को गुड लेंथ बॉल फेंकी। मेयर्स बॉल मिस कर गए, लेकिन बॉल स्टंप्स को छूते हुए कीपर के पास जा पहुंची। बॉल स्टंप्स से तो लगी, लेकिन गिल्लियां नहीं गिरीं। इस कारण मेयर्स नॉटआउट रहे।
इम्पैक्ट: मेयर्स जीवनदान मिलने के बाद एक ही रन बना सके और फारूकी की गेंद पर आउट हो गए।
4. भुवनेश्वर ने पकड़ा कैच ऑफ द मैच
दूसरी पारी में SRH के उप कप्तान भुवनेश्वर कुमार ने अपनी ही बॉलिंग पर शानदार डाइविंग कैच पकड़ा। छठे ओवर की आखिरी बॉल उन्होंने गुड लेंथ पर स्लोअर फेंकी। बॉल ने दीपक हुड्डा के बैट का बाहरी किनारा लिया और सामने की ओर चली गई। भुवनेश्वर ने अपने बाएं तरफ डाइव मारी और बेहतरीन कैच कर लिया।
इम्पैक्ट: दीपक हुड्डा 8 बॉल में 7 ही रन बना सके। अगर वे टिक रहते तो मैच 16 की बजाय 12 ओवर में भी खत्म हो सकता था।
5. सनराइजर्स की हार से निराश हुईं काव्या मरान
सनराइजर्स हैदराबाद की मालकिन काव्या मरान अक्सर अपनी टीम के मैच देखने स्टेडियम पहुंचती हैं। लखनऊ के खिलाफ भी वह VIP बॉक्स में बैठकर मैच देख रही थीं। उन्होंने लखनऊ के विकेट गिरने को सेलिब्रेट किया, लेकिन आखिर में जब उनकी टीम मैच हार गई तो वे निराश भी नजर आईं।
अब देखें मैच के कुछ और इंटरेस्टिंग फोटोज...
